**Ομιλία**

**Ευάγγελου Μυτιληναίου**

**Στην παρουσίαση Smart Cities | MYTILINEOS**

**23 Νοεμβρίου 2022**

Σας ευχαριστώ πολύ για την παρουσία σας σήμερα εδώ, στα Άσπρα Σπίτια Παραλίας Διστόμου.

Έναν ιδιαίτερο τόπο για εμάς στη MYTILINEOS, καθώς εδώ μένουν οι άνθρωποί μας, που εργάζονται στον Τομέα Μεταλλουργίας και παράγουν πλούτο για την εταιρεία, αλλά και τη χώρα εδώ και 60, σχεδόν, χρόνια.

Έναν ιδιαίτερο τόπο, ιστορικό για την χώρα μας, καθώς όλοι γνωρίζουμε το αίμα που πλήρωσε το Δίστομο για την απελευθέρωση της.

Κι έναν τόπο που τον έκανε παγκόσμια γνωστό ο πολεοδόμος Κωνσταντίνος Δοξιάδης, που σχεδίασε τον πρότυπο οικισμό για τους εργαζόμενους του Αλουμινίου της Ελλάδος το 1965.

Είμαι πεπεισμένος ότι οι περισσότεροι γνωρίζετε τα βασικά χαρακτηριστικά του οικισμού, καθώς ο πολεοδόμος του είχε ως στόχο να τον αναπτύξει φυσιολογικά μέσα στο τοπίο και να τον παραδώσει στους κατοίκους του με έναν λιτό και δυνατό αρχιτεκτονικό ρυθμό, χωρίς ευτελείς γραφικότητες.

Πρότυπα του οικισμού ήταν οικιστικά σχέδια από άλλες χώρες, επίσης επιμελημένα από το γραφείο Δοξιάδη.

Από τότε, έχουν περάσει σχεδόν 60 χρόνια και ο οικισμός παραμένει πρότυπο, ισχυρό τοπόσημο, αλλά και σημείο αναφοράς για όλους όσους έχουν ζήσει εδώ, με αξιοζήλευτο το βιοτικό επίπεδο που προσφέρει στους κατοίκους του.

Σήμερα λοιπόν είμαστε εδώ για να γράψουμε άλλο ένα σημαντικό κεφάλαιο της ιστορίας του οικισμού, αλλά και της εταιρείας μας.

Είμαστε εδώ για να σας παρουσιάσουμε την εφαρμογή της πλατφόρμας Smart Cities που αναπτύσσουμε: Οραματιζόμαστε όχι απλώς να κάνει πιο έξυπνες τις πόλεις μας, αλλά να τις κάνει πιο φιλικές, «πράσινες» και βιώσιμες. Ταυτόχρονα ευελπιστούμε να κάνει πιο εύκολη την καθημερινότητα των πολιτών και των κατοίκων, σε μια κρίσιμη στιγμή για την ανθρωπότητα.

Οι συνεργάτες μου θα σας πουν για τις υπηρεσίες με αρκετές λεπτομέρειες, για τις εφαρμογές και τα προϊόντα που θα απευθύνονται στις πόλεις, τις κοινότητες, τους οικισμούς, ακόμα και σε μεγάλους οργανισμούς που θα μπορούν να ενσωματώσουν την πλατφόρμα, είτε ολόκληρη, είτε μέρος της.

Από τη δική μου πλευρά, θα ήθελα να μιλήσω περισσότερο για το πώς φτάσαμε ως εδώ, να αναπτύξει η εταιρεία κυριολεκτικά έναν νέο τομέα επιχειρηματικής δράσης για εμάς, που ωστόσο αξιοποιεί τη δυνατότητα συνεργιών που έχει ο οργανισμός μας μεταξύ των Τομέων Δραστηριότητάς του.

Το Δεκέμβριο του 2019, στο Συνέδριο του ΣΕΒ, είχα αναφερθεί σε δύο βασικούς πυλώνες των προκλήσεων που έχουμε ως χώρα: την ψηφιακή επανάσταση – την 4η βιομηχανική επανάσταση όπως είναι ευρύτερα γνωστή – και την κλιματική ουδετερότητα.

Έψαξα λίγο το αρχείο μου, να δω τι ακριβώς είχα πει και πόση συνέπεια επιδείξαμε ως εταιρεία τρία χρόνια μετά.

Δεν θέλω να σας κουράσω, θα σταθώ μόνο σε μία φράση που είχα τότε αναφέρει:

*Η εθνική και η ευρωπαϊκή βιομηχανική πολιτική επιβάλλεται να δημιουργήσει ένα road map, με στοχευμένες δράσεις στους τομείς του ανταγωνισμού, της καινοτομίας, της έρευνας, του ψηφιακού μετασχηματισμού, της ενέργειας και του κλίματος, των χρηματοδοτικών προγραμμάτων και του διεθνούς εμπορίου, χωρίς παραφωνίες, και χωρίς ομφαλοσκόπηση, ένα «σπορ» στο οποίο δυστυχώς η Ευρώπη στο παρελθόν επιδόθηκε με εμμονή.*

Εκτιμώ λοιπόν ότι ως εταιρεία μπήκαμε στη διαδικασία και δημιουργήσαμε αυτό το road map, που έχει γίνει πλέον μέρος του DNA μας και κάναμε πολλή δουλειά σε όλα τα πεδία που ανέφερα.

Είναι ένα επιχειρηματικό ταξίδι, που διέπεται από την εφαρμογή των κατευθύνσεων για την επίτευξη των Παγκόσμιων Στόχων Βιώσιμης Ανάπτυξης και των αντίστοιχων εθνικών προτεραιοτήτων και ασπάζεται τα περίφημα κριτήρια ESG.

Στόχος μας είναι η υπεύθυνη επιχειρηματικότητα που δημιουργεί αξία για τους ανθρώπους, την κοινωνία και το περιβάλλον.

Έτσι, η ΜΥTILINEOS έγινε η πρώτη βιομηχανία στην Ελλάδα και από τις πρώτες παγκοσμίως, που το 2020 δεσμεύτηκε σε σαφείς στόχους μείωσης των εκπομπών CO2, κατά -30% για το 2030 σε σχέση με το 2019 και net zero το 2050, με την εφαρμογή πρωτοβουλιών σε όλους τους τομείς της επιχειρηματικής της δραστηριότητας. Από τότε, έχουμε κατορθώσει το 55% του κύκλου εργασιών της προέρχεται από βιώσιμες δραστηριότητες.

Αυτό ήρθε ως αποτέλεσμα σκληρής δουλειάς όλων των στελεχών σε όλη την πυραμίδα μας, σε όλους τους τομείς μας, σε όλες τις χώρες. Αλλάξαμε συνήθειες, τρόπο που δουλεύουμε, συνεργαζόμαστε, ραπορτάρουμε.

Ήταν μια αλλαγή δύσκολη, αλλά με καρπούς που δεν δρέπουμε μόνο εμείς στη MYTILINEOS, αλλά και σε όλα τα περιβάλλοντα που δρούμε.

Αν κάτι χαρακτηρίζει της MYTILINEOS εκτιμώ πως είναι η δυνατότητά μας να μπορούμε να διαβάζουμε τις εξελίξεις έγκαιρα και να προσαρμόζουμε την στρατηγική μας. Να αλλάζουμε, διατηρώντας τον πυρήνα της ύπαρξής μας: μια βιομηχανική και ενεργειακή εταιρεία.

Για εμάς λοιπόν ήταν αυτονόητη αυτή επιλογή, η ανάπτυξη με όρους αειφορίας και βιωσιμότητας.

Κι ο μόνος τρόπος για να είναι εφικτή είναι μέσα από το να επαν-εφευρίσκουμε τον εαυτό μας.

Σας ομολογώ δεν είναι εύκολο: να μετασχηματιζόμαστε όμως για να ανταποκρινόμαστε στις προκλήσεις, είναι μέρος του ποιοι είμαστε

Μέσα από αυτή τη διαδικασία εξελίχθηκε η MYTILINEOS σε Energy Utility της νέας εποχής.

Έναν καθετοποιημένο οργανισμό ενέργειας που ασχολείται με:

* Παραγωγή ενέργειας από τα πλέον σύγχρονα και αποδοτικά εργοστάσια στην Ευρώπη – το νέο CCGT είναι σε δοκιμαστική λειτουργία και σύντομα θα έχουμε την ευκαιρία να σας φιλοξενήσουμε και πάλι για τα εγκαίνιά του, ενώ γνωρίζετε και για την επένδυσή μας στη Βόρεια Μακεδονία
* Παραγωγή ενέργειας από Ανανεώσιμες Πηγές Ενέργειας και αποθήκευσή της
* Κατασκευή της υποδομής αυτού του είδους παραγωγής ενέργειας, είτε μέσα από τα εργοστάσια παραγωγής ενέργειας με Φυσικό Αέριο, είτε μέσω της κατασκευής φ/β πάρκων σε όλη την υφήλιο, ή έργων waste to energy
* Εμπόριο Φυσικού Αερίου, είτε στην Ελλάδα και εξωτερικό, ιδιαίτερα στηρίζοντας τους γειτονικές μας βαλκανικές χώρες σε αυτή τη δύσκολη περίοδο
* Φυσικά στη λιανική, μέσω της Protergia, προσφέροντας σύγχρονες και αξιόπιστες υπηρεσίες και συνδυαστικά προϊόντα ηλεκτρικού ρεύματος και φυσικού αερίου, με περισσότερες από 330.000 παροχές σε ολόκληρη τη χώρα, και δυναμική παρουσία στην ηλεκτροκίνηση και τους Φορέα Σωρευτικής Εκπροσώπησης   
  Με την ολοκλήρωση της διαδικασίας της εξαγοράς της W+V πρόκειται να αυξηθεί σημαντικά το αποτύπωμά μας
* Και τώρα, μέσα από την πλατφόρμα Smart Cities.

Για εμάς ήταν προνομιακό πεδίο αυτή η διαδικασία καθώς είχαμε όλες τις τεχνικές δυνατότητες να το κάνουμε.

* Μια δική μας πόλη, και μάλιστα πρότυπη, που φιλοξενεί τους ανθρώπους της Μεταλλουργίας
* Έναν τομέα δραστηριότητας που αναπτύσσει υποδομές
* Έναν τομέα δραστηριότητας που αναπτύσσει συστήματα ΑΠΕ
* Έναν τομέα δραστηριότητας που δραστηριοποιείται στην ενέργεια
* Και κεντρικές υπηρεσίες που καινοτομούν και δουλεύουν, μας ενδιαφέροντα και απαιτητικά projects.

Συνδυάσαμε λοιπόν την εμπειρία, την εφευρετικότητα, την όρεξη, και των τεσσάρων Τομέων και των Κεντρικών Υπηρεσιών, για να κάνουμε τα Άσπρα Σπίτια εργαστήριο καινοτομίας και να δημιουργήσουμε μια ενεργειακή κοινότητα με πρόσθετες ψηφιακές καινοτομίες που στοχεύουν στην βελτίωση της ποιότητας ζωής, την ενίσχυση των επιδόσεων, την βελτιστοποίηση εκμετάλλευσης των πόρων και την ενεργή και αποδοτική εμπλοκή των κατοίκων της.

Είναι ένα πρώτο πείραμα για τις δυνατότητές μας, όχι μόνο ως εταιρεία.

Αλλά και της δυνατότητας να δημιουργούμε ανοιχτές κοινωνίες, που αξιοποιούν τον θαυμαστό καινούριο κόσμο που ανοίγει μπροστά μας η 4η Βιομηχανική Επανάσταση και η τεχνητή νοημοσύνη.

Είπα και στην αρχή ότι είμαστε σε μια κρίσιμη στιγμή για την ανθρωπότητα, που βάλλεται από την κλιματική κρίση, πολέμους, απανωτές κρίσεις με αποκορύφωμα την ενεργειακή, που θέτουν σε κίνδυνο την κοινωνική συνοχή, αλλά και το Ευρωπαϊκό οικοδόμημα.

Είναι κρίσιμο να αντιληφθούμε το ρόλο που παίζουμε ο καθένας, ιδιαίτερα όταν είμαστε μεγάλες εταιρείας.

Θα πρέπει να ανοίγουμε δρόμους, με στόχο τη βιώσιμη ανάπτυξη και την ευημερία όλων.

Σε έναν κόσμο συνεχώς μεταβαλλόμενο λοιπόν είναι σημαντικό να δημιουργήσουμε τις συνθήκες προς όφελος όλων.

Αυτό μπορούν να κάνουν οι «έξυπνες πόλεις», να ενισχύσουν την βιωσιμότητα, να δώσουν δύναμη και έλεγχο στους καταναλωτές πολίτες, να αξιοποιήσουν οι ίδιοι τα δεδομένα, τα περίφημα Big Data, προς όφελος των ίδιων και των κοινοτήτων τους.

Μία έξυπνη πόλη που προσεγγίζει σωστά τους όρους citizenship, governance και mobility δημιουργεί αυτές τις δυνατότητες και την κάνει ανοιχτή πόλη, συμβάλλοντας στην λειτουργία των ανοιχτών θεσμών και κοινωνιών, που κάνουν πιο τις κοινότητες πιο δημοκρατικές.

Αναδεικνύεται η αξία της κοινότητας και των ανθρώπων της. Ο καταναλωτής γίνεται πλέον παραγωγός και ελέγχει την κατανάλωσή του, κάνει εξοικονόμηση, προστατεύει τον εαυτό του και το περιβάλλον.

Ο Γιάννης Καλαφατάς και η Βίβιαν Μπουζάλη θα σας πουν περισσότερα για το πώς μπορεί να γίνει αυτό μέσα από την πλατφόρμα μας.

Κλείνω λέγοντας πως είμαι χαρούμενος που δεν προσεγγίσαμε αυτή την νέα δραστηριότητα αυστηρά επιχειρηματικά, αλλά είδαμε τις άπειρες δυνατότητες που μπορούν να αναπτυχθούν και μάλιστα σε ένα ευρύτερο πλαίσιο ευμάρειας για τους πολίτες του μέλλοντος.

Η MYTΙLINEOS λοιπόν αναλαμβάνει να κάνει πραγματικότητα, αυτό που κάποτε μπορεί να φάνταζε αδύνατο. Έναν νέο κόσμο με ανεξάντλητες δυνατότητες, μέσα ευέλικτες εφαρμογές και τεχνολογίες υψηλής νοημοσύνης.

Το μέλλον είναι ήδη εδώ!